वेस्टइंडीज ने दूसरा एकदिवसीय आठ विकेट से जीता  
सिमंस (80) और सैमुएल्स (नाबाद 88) की उम्दा बल्लेबाजी की बदौलत वेस्टइंडीज ने दूसरे एकदिवसीय मुकाबले में बांग्लादेश को आठ विकेट से हरा दिया।
लेंडल सिमंस (80) और मार्लन सैमुएल्स (नाबाद 88) की उम्दा बल्लेबाजी की बदौलत वेस्टइंडीज क्रिकेट टीम ने शेर-ए-बांग्ला स्टेडियम में शनिवार को खेले गए दूसरे एकदिवसीय मुकाबले में बांग्लादेश को आठ विकेट से हरा दिया। इसी के साथ मेहमान टीम ने तीन मैचों की इस श्रृंखला में 2-0 की अजेय बढ़त हासिल कर ली है।   कैरेबियाई टीम ने अच्छी शुरुआत से मिले आत्मविश्वास की बदौलत यह मैच 42.4 ओवरों में भारी अंतर से अपने नाम किया। सिमंस और डान्जा हयात ने पहले विकेट के लिए 71 रन जोड़कर बेहतरीन शुरुआत दिलाई थी।   हयात 39 रन बनाकर शाकिब अल हसन की गेंद पर आउट हुए। हयात ने 46 गेंदों का सामना करते हुए दो चौके और चार छक्के लगाए। सिमंस का विकेट 182 रन पर गिरा। पहले मैच में शतक लगाने वाले सिमंस ने 125 गेंदों पर तीन चौके और तीन छक्के जड़े।  इसके बाद सैमुएल्स और डेरेन ब्रावो ने टीम को कोई और नुकसान नहीं होने दिया। सैमुएल्स ने 74 गेंदों की अपनी तेज पारी में 12 चौके और एक छक्का जड़ा। ब्रावो एक रन पर नाबाद रहे। शाकिब को दो विकेट मिले।  इससे पहले, टॉस जीतकर बल्लेबाजी करते हुए मेजबान टीम ने 48.5 ओवरों में सभी विकेट गंवाकर 220 रन बनाए। इसमें कप्तान मुश्फिकुर रहीम के 69 और नासिर हुसैन के 50 रन शामिल हैं।   इसके अलावा अब्दुर रज्जाक ने 25, नईम इस्लाम ने 30 और आलोक कपाली ने 20 रनों का योगदान दिया। वेस्टइंडीज की ओर से केमर रोच ने तीन विकेट लिए जबकि डेरेन सैमी और रवि रामपॉल को दो-दो सफलता मिली।  कप्तान रहीम ने ऐसे वक्त में टीम को सहारा दिया, जब उसने एक रन के कुल योग पर तीन विकेट गंवा दिए थे। रहीम ने 109 गेदों की अपनी उम्दा पारी में दो चौके और एक छक्का लगाया।   मेजबान टीम ने 18 रन के कुल योग पर सलामी बल्लेबाज तमीम इकबाल (1), इमरुल कायेस (0),  मोहम्मद अशरफुल (0) और शाकिब अल हसन (12) के विकेट गंवा दिए थे। इसके बाद कपाली और रहीम ने पांचवें विकेट के लिए 40 रनों की साझेदारी निभाई।  कपाली के आउट होने के बाद  रहीम और इस्लाम ने छठे विकेट के लिए सबसे अधिक 57 रन जोड़े। इस्लाम ने 42 गेंदों पर तीन चौके लगाए। नासिर ने भी पारी के अंत में कुछ अच्छे शॉट लगाए और 54 गेंदों पर तीन चौकों और एक छक्के की सहायता से अर्धशतक पूरा किया।  रज्जाक ने 19 गेंदों पर तीन चौकों और एक छक्के की मदद से 25 रन बनाकर अपनी टीम को अपेक्षित मजबूती देने का भरसक प्रयास किया।   तीन मैचों की इस श्रृंखला में वेस्टइंडीज की टीम 2-0 की बढ़त बना चुकी है। उसने गुरुवार को इसी मैदान पर खेला गया पहला मुकाबला 40 रनों के अंतर से जीता था।